Vniuersis christifidelibus presentes inspecturis Laurencius prepositus et capitulum Lincopense salutem in Domino. Exhibitorem presencium dominum Thordonem, presbiterum diocesis Lincopensis, virum discretum et honestum, vicarium reuerendi viri domini O., concanonici nostri, qui ad presens in terram suam natiuam, videlicet Fin[landiam], ad parentes et cognatos suos intendit se transferre de nostra et domini sui licencia speciali, omni dilec[c]ioni, ad quos ipsum casu vel proposito diuertere contingerit, sincere recommendamus, deuote supplicantes, quatenus propter Deum nostrarumque precum ob respectum ipsius in huiusmodi itinere sitis consiliis at auxiliis beniuoli promotores, non sinentes eum rebus aut persona contra Deum et iusticiam quomodolibet impediri, premia pro meritis ab altissimo recepturi, quod et nos erga eosdem sui promotores promereri volumus grata vicissitudine requisiti. Datum Lincopie anno Domini mcdvij, sabbato ante natiuitatis [Domini], sub secreto nostro ad dorsum presentibus impresso.